九日怀览民弟
黯黯登临日，萧萧风雨来。愁心驰冀北，极目望金台。游子悲摇落，穷途哭草莱。鲛人珠的皪，荆客玉摧颓。造物殊无意，乾坤弃不材。浮名消岁月，事业等尘埃。踯躅燕山道，徘徊易水隈。黄金知已罄，白发定相催。迢递三千里，凄凉九日杯。壮心虽未掷，落魄实堪哀。对菊应多恨，悲秋赋必裁。亲知多不遇，襟抱有谁开。
主题：思乡
情感：愁绪、失意、想家